Document ID: 32012D0492

A BIZOTTSÁG HATÁROZATA
(2012. szeptember 3.)
a 2000/96/EK határozatnak a kullancs terjesztette agyvelőgyulladás (TBE) és a kórokozó-átvivők (vektorok) által terjesztett fertőző betegségek vonatkozásában történt módosításáról
(az értesítés a C(2012) 3241. számú dokumentummal történt)
(EGT-vonatkozású szöveg)
(2012/492/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösségben a fertőző betegségek járványügyi felügyeleti és ellenőrzési hálózatának létrehozásáról szóló, 1998. szeptember 24-i 2119/98/EK európai parlamenti és tanácsi határozatra (1) és különösen annak 3. cikke a) bekezdésére,
mivel:
(1)
Az Európai Parlament és a Tanács 2119/98/EK határozata szerinti közösségi hálózat hatálya alá fokozatosan besorolandó fertőző betegségekről szóló, 1999. december 22-i 2000/96/EK bizottsági határozat (2) felsorol bizonyos fertőző betegségeket, amelyeket a 2119/98/EK határozat szerint létrehozott közösségi hálózatban járványügyi felügyelet hatálya alá kell vonni.
(2)
A 2119/98/EK határozat melléklete külön említi a „kórokozó-átvivők (vektorok) által terjesztett betegségeket” a fertőző betegségek olyan kategóriájaként, amelyet az egységes adatkezelés érdekében a bejelentendő betegségek közé kell sorolni.
(3)
A kullancs terjesztette agyvelőgyulladás (TBE) olyan, kullancsok által terjesztett emberi betegség, amely hosszú távú idegrendszeri károsodást okoz, és az esetek 1,4 %-a végzetes kimenetelű. A betegség védőoltással megelőzhető, és az elmúlt évek során előfordulása gyakoribbá vált és Európában új földrajzi területeken jelent meg és terjedt el. Ezek a fejlemények valószínűleg több okra vezethetők vissza, többek között az éghajlatváltozásra és a kullancsok élőhelyének megváltozására.
(4)
Ezért a kullancs terjesztette agyvelőgyulladás megfelel a 2000/96/EK bizottsági határozat II. mellékletében felsorolt azon kritériumoknak, amelyeket a 2119/98/EK határozat szerint létrehozott közösségi hálózatban járványügyi felügyelet hatálya alá kell vonni, és helyénvaló a 2000/96/EK határozat I. mellékletében található, e járványügyi felügyelet hatálya alá tartozó fertőző betegségek jegyzékébe felvenni.
(5)
Az e határozatban előírt intézkedések összhangban vannak a 2119/98/EK határozattal létrehozott bizottság véleményével,
ELFOGADTA EZT A HATÁROZATOT:
1. cikk
A 2000/96/EK határozat I. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2012. szeptember 3-án.

Labels: 0
16